LOVRAN » Neizdrživo je. Kuća nam smrdi, po noće ne moremo spat od smrada. Pred neki dan su prali kante za smeti, ali za korist kada su restorani odmah drugi dan odložili svoj otpad. Evo sada ujutro ni ni upola strašno, aš je smeće odneseno, ali da vidite nakon što se navečer zatvore ugostiteljski objekti.

U kombinaciji s ovim ljetnim vrućinama je neizdrživo, u kući smo i zatvaramo prozore zbog nesnosnog smrada – govori Maria Kesten, stanovnica centra Lovrana koja je samo jedna u nizu onih koji su se požalili na učestale situacije na javnim površinama u najužem centru Lovrana u špici sezone.

U blizini kontejnera (na lokaciji ispod parkirališta Brajdice), pa čak i na 10 do 15 metara udaljenosti od smeća, jučer je ujutro bilo neizdrživo proći, a kamoli stajati i razgovarati. Uz toplinu, u svega nekoliko sekundi svakom bi moglo pozliti. Mišljenje Marije Kesten dijeli i niz iznajmljivača koji su nezadovoljni održavanjem čistoće u mjestu, smradom koji se širi iz »baja i bidona«, te prerijetkim pranjem javnih površina, kao i kanti za smeće.

– Zbog smrada iz kanti za smeće primorani smo sjediti unutra. Usred ljeta u večernjim satima ne možemo biti na terasi. Osim toga, iznajmljujemo i gosti nam se stalno žale. U Općini smo uljudno tražili da se nešto poduzme. Ovo traje predugo i neka se čim prije nađe neko rješenje – govori Rozi Mrak iz Lovrana kojoj se baje sa smećem nalaze na nešto više od dvadeset metara od terase.

Silvana Belušić, voditeljica odvoza deponija i pometanja iz Komunalca naglašava da se ljeti češće odvozi otpad i peru kontejneri za smeće. – Postoji ljetni pojačani režim odvoza i pranja. Recimo prema nekom planu pranja za centar grada, u sezoni se na jednoj lokaciji kontejneri operu dva puta, a smeće se odvozi dva do tri puta tjedno. Nastojimo obavijestiti sve korisnike, pa tako i ugostitelje kako se otpad smije odlagati i što se smije odlagati u kante i kontejnere za smeće. Ne odlaže li se otpad na pravilan način, primjerice u vrećicama onaj organskog porijekla, mi možemo prati kante no nikakvog efekta neće biti. Zato je izuzetno važno da posebno za ovih visokih temperatura postoji dobra suradnja svih nas, korisnika, vlasnika ugostiteljskih objekata, nas koji čistimo i odvozimo i onih koji bi trebali pravilno odlagati otpad. Istina je da ponekad imamo i nekih tehničkih poteškoća s kamionom kojim obilazimo i peremo kante, no sve više-manje uspješno rješavamo – rekla je Belušić koja apelira na uzajamnu suradnju i ponavlja kako su obavijesti o tome što se može odlagati redovito priložene stanovnicima uz raspored baja. Primjerice, nije dozvoljeno odlagati organski otpad, građevinski otpad, žar, elektronski otpad, gume, staklo, baterije i lijekove.

Da se javne površine u Lovranu u ovim ljetnim mjesecima ne održavaju koliko treba, u ime privatnih iznajmljivača istaknula je i Oriana Klanjac, vlasnica TA »Oriana« koja se nalazi u samom centru Lovrana.

– Žale se iznajmljivači, njihovi gosti. Ulice se premalo peru i čiste, troatoar ispred banke i pošte, cesta uz placu – sve je izuzetno blatno. O tome smo obavijestili i načelnika Općine Lovran, pa se nešto počistilo, ali problem je jer bi se u ovim ljetnim mjesecima to konstantno trebalo održavati urednim i čistim, a ne nakon što netko od nas građana reagira. Zato smo odlučili i izaći u novine s ovom pričom, a ne čekati kišu kako bi isprala ulice i smrad – govori Klanjac, a Stanko Iskra, stanovnik Lovrana dodatno pojašnjava razloge smrada, ali i nečistog grada u srcu sezone.

– Lokali, ugostiteljski objekti, izuzev restorana »Kvarner«, nemaju mlina za organske tvari, već sve bacaju u baje koje se rijetko peru. U sezoni bi to trebalo raditi puno češće. Ovako se odlažu školjke, ostaci škampa i riba, to se u bajama usmrdi i doslovce se iz plastike ne može tako lako isprati. Osim toga, premalo je i otpadnih kanti. Poslije manifestacija na javnim površinama vlada užas. Nužno je pojačati i odvoz smeća nedjeljom, ali i redovno prati ulice sada kada je promet u gradu pojačan – govori Iskra koji je apelirao i na građane da vode računa kako i gdje odlažu otpad i kako se odnose prema svom gradu.

Svi »na marendi«

Za jučerašnjeg jutra na silne telefonske i mobilne aparate općinskih djelatnika i dužnosnika u Lovranu nitko se nije javljao. Jedini koji je odgovorio na naš poziv bio je Mišo Škorić, komunalni redar u Lovranu koji je objasnio kako je u Općini marenda od 11,30 do 12 sati te kako je dogovoreno da se u tom vremenu ne dižu telefonske slušalice, a na pitanje problematike vezane uz održavanje javnih površina konstatirao kako smo se obratili na pravu adresu.

– »Komunalac« je dužan prati i čistiti kontejnere te odvoziti smeće. Izdali smo nalog već nekoliko puta da to učine. Koliko mi je poznato, oni peru kante svakih sedam dana, no sami znate da rade kako rade. Najveći problem stanovnika Starog grada je taj što imaju samo dvije lokacije za odlaganje otpada, na mulu i ispod parkirališta Brajdice, što je uz priljev turista nedovoljno u ovim ljetnim mjesecima. Što se tiče održavanja javnih površina, u sklopu ugovora to obavljaju »Parkovi« i »Stubica«. Grad se pere po potrebi, otprilike jednom u sedam do deset dana – rekao je Škorić i nezadovoljno zaključio kako je nevjerojatno da lovranski gosti hvale grad, uređenost, a domaći pojedinci njurgaju.